Komission asetus (EY) N:o 1999/2002, annettu 8 päivänä marraskuuta 2002, neuvoston asetuksen (EY) N:o 2019/93 soveltamista koskevista yksityiskohtaisista säännöistä Egeanmeren pienten saarten viinitarhoja koskevien tukien erityisjärjestelmän osalta



Virallinen lehti nro L 308 , 09/11/2002 s. 0011 - 0012



Komission asetus (EY) N:o 1999/2002, annettu 8 päivänä marraskuuta 2002, neuvoston asetuksen (EY) N:o 2019/93 soveltamista koskevista yksityiskohtaisista säännöistä Egeanmeren pienten saarten viinitarhoja koskevien tukien erityisjärjestelmän osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tiettyjä maataloustuotteita koskevista erityistoimenpiteistä Aigeianmeren pienten saarten hyväksi 19 päivänä heinäkuuta 1993 annetun neuvoston asetuksen (ETY) N:o 2019/93(1), sellaisena kuin se on viimeksi muutettuna asetuksella (EY) N:o 442/2002(2), ja erityisesti sen 9 artiklan, sekä katsoo seuraavaa: (1) Asetuksen (ETY) N:o 2019/93 9 artiklassa säädetään kiinteän hehtaarituen muodossa olevista erityistoimenpiteistä tma-laatuviinien tuottamiseen tarkoitettujen viiniköynnösten viljelyn säilyttämiseksi Egeanmeren pienten saarten perinteisillä tuotantoalueilla. (2) Kiinteän hehtaarituen myöntämisen edellytyksenä on se, että hakijana oleva viininviljelijäryhmittymä tai -järjestö esittää ennen tuen myöntämistä toimenpiteen viinin laadun parantamiseksi toimivaltaisten viranomaisten hyväksymän ohjelman mukaisesti. (3) Asetuksen (ETY) N:o 2019/93 1 artiklan 8 kohdassa poistetaan väkevien laatuviinien vanhentamiseen myönnettävä tuki, koska sen ei katsota soveltuvan Egeanmeren saarten tilanteeseen lyhyen varastointiajan vuoksi. (4) Olisi säädettävä tarvittavat yksityiskohtaiset säännöt tämän järjestelmän hallintoa varten ja neuvoston määräämien edellytysten valvomiseksi. (5) Oikeudellisen selkeyden vuoksi komission asetus (ETY) N:o 3112/93(3) olisi kumottava. (6) Tässä asetuksessa säädetyt toimenpiteet ovat viinin hallintokomitean lausunnon mukaiset, ON ANTANUT TÄMÄN ASETUKSEN: 1 artikla Tässä asetuksessa vahvistetaan asetuksen (ETY) N:o 2019/93, sellaisena kuin se on muutettuna asetuksella (EY) N:o 442/2002, 9 artiklan soveltamista koskevat yksityiskohtaiset säännöt. 2 artikla 1. Asetuksen (ETY) N:o 2019/93 9 artiklassa tma-laatuviinien tuotantoon tarkoitettujen viiniköynnösten viljelyn ylläpitämiseksi säädetty kiinteä hehtaarituki myönnetään viininviljelijäryhmittymien tai -järjestöjen hakemuksesta viljelyaloille, joille on istutettu tma-laatuviinien tuotantoon soveltuvia viiniköynnöslajikkeita. 2. Tuottajaorganisaatiot ovat asetuksen (EY) N:o 1493/1999 39 artiklassa tarkoitettuja tuottajaorganisaatioita. Kreikan viranomaisten on määriteltävä edellytykset, jotka tuottajaryhmittymien on täytettävä saadakseen kyseessä olevia tukia, ja annettava nämä edellytykset tiedoksi komissiolle. 3 artikla 1. Hakijan on jätettävä hehtaaritukihakemus Kreikan toimivaltaiselle viranomaiselle sen määrittämänä ajankohtana ja seuraavaa viinivuotta varten viimeistään kunkin vuoden 1 päivänä toukokuuta. Viinivuotta 2002-2003 varten hakemus on kuitenkin jätettävä viimeistään 31 päivänä joulukuuta 2002. 2. Tukihakemuksessa on oltava vähintään seuraavat tiedot: a) viininviljelijäryhmittymän tai -järjestön osoite; b) tma-laatuviinien tuotantoon käytetyt viljelyalat hehtaareina ja aareina sekä näiden viljelyalojen maarekisterinumerot tai viljelyalojen valvonnasta vastaavan viranomaisen hyväksymä vastaava tieto; c) käytetyt rypälelajikkeet; d) arvio korjattavasta tuotannosta. 4 artikla Todettuaan sen, että viiniviljelijäryhmittymä tai -järjestö on noudattanut toimenpidettä viinin laadun parantamiseksi hyväksytyn ohjelman mukaisesti, Kreikan toimivaltaisen viranomaisen on maksettava tuki ennen sen viinivuoden 1 päivää huhtikuuta, jolle tuki myönnetään. 5 artikla Kreikan toimivaltaisen viranomaisen on toimitettava viimeistään 30 päivänä huhtikuuta komissiolle tieto viljelyaloista, joista on tehty tukihakemus ja joille tuki on tosiasiallisesti maksettu. 6 artikla 1. Kreikan toimivaltaisen viranomaisen on toteutettava kaikki tarvittavat toimenpiteet varmistaakseen tässä asetuksessa säädettyjen tukien myöntämistä koskevien edellytysten noudattaminen. 2. Hakemusten tarkastukset on tehtävä siten, että varmistetaan edellytysten noudattamisen tehokas valvonta. Kreikan toimivaltaisen viranomaisen on määriteltävä valvontamenetelmät ja -keinot sekä tarkastettavat tuensaajat tukitoimenpiteiden luonteen mukaisesti. Kreikan toimivaltaisen viranomaisen on kaikissa aiheellisissa tapauksissa käytettävä viinitilarekisteriä sekä asetuksessa (ETY) N:o 3508/92 käyttöön otettua yhdennettyä tarkastus- ja valvontajärjestelmää. 3. Valvonta toteutetaan hallinnollisilla ja paikalla tehtävillä tarkastuksilla. 4. Hallinnollisen tarkastuksen on oltava kattava, ja siihen on sisällyttävä kaikissa soveltuvissa tapauksissa muun muassa ristiintarkastuksia yhdennetyn hallinto- ja valvontajärjestelmän tietojen kanssa, jotta tukia ei myönnettäisi päällekkäin ja tarpeettomasti. 5. Kansallisten viranomaisten on tehtävä riskianalyysin perusteella paikalla tarkastuksia pistokokein sellaiselle määrälle tukihakemuksia, joka vastaa vähintään viittä prosenttia tuetuista aloista. 6. Kreikan toimivaltaisen viranomaisen on säädettävä voimassa olevien velvoitteiden ja asiaa koskevien säännösten rikkomisiin sovellettava seuraamusjärjestelmä ja toteutettava kaikki tarvittavat toimenpiteet tämän järjestelmän täytäntöönpanon varmistamiseksi. Seuraamusten on oltava tehokkaita, oikeasuhteisia ja varoittavia. 7. Sovelletaan yhteisen maatalouspolitiikan rahoituksesta annetun neuvoston asetuksen (EY) N:o 1258/1999(4) 8 artiklaa. 7 artikla Kumotaan asetus (ETY) N:o 3112/93. 8 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä marraskuuta 2002. Komission puolesta Franz Fischler Komission jäsen (1) EYVL L 184, 27.7.1993, s. 1. (2) EYVL L 68, 12.3.2002, s. 4. (3) EYVL L 278, 11.11.1993, s. 52. (4) EYVL L 160, 26.6.1999, s. 103.